RÅDETS FORORDNING (EF) Nr. 2989/95 af 19. december 1995 om ændring af forordning (EØF) nr. 1765/92 om indførelse af en støtteordning for producenter af visse markafgrøder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

I forordning (EØF) nr. 1765/92 (2) er der fastsat ekstraordinær jordudtagning for producenter, der er omfattet af den generelle godtgørelsesordning, for at begrænse produktionen af markafgrøder til et niveau, der svarer til produkternes afsætningsmuligheder, under hensyntagen til en forpligtelse til udtagning af basisareal;

de arealer, der frivilligt braklægges ud over udtagningsforpligtelsen, bidrager til at kontrollere produktionen af markafgrøder; arealer, der braklægges frivilligt, bidrager dog ikke til en nedbringelse af produktionen i samme omfang som den obligatoriske jordudtagning; ved beregningen af den ekstraordinære jordudtagning bør der derfor tages hensyn hertil ved kun at fratrække en del af de frivilligt udtagne arealer;

i blanketterne til ansøgninger om støtte skelnes der ikke altid mellem frivillig og obligatorisk jordudtagning; medlemsstaterne bør træffe de foranstaltninger, der er nødvendige for at tilvejebringe oplysninger om de arealer, der er udtaget ved frivillig jordudtagning; der bør afsættes passende tid til denne tilpasning;

usædvanlige klimatiske forhold kan få gennemsnitsudbytterne til at falde og være årsagen til en overskridelse af basisarealerne; de berørte områder bør helt eller delvis undtages for ekstraordinær jordudtagning;

den aktuelle markedssituation for markafgrøder er sådan, at en overskridelse på under 1 % af det regionale basisareal kan anses for minimal; i sådanne tilfælde bør den i artikel 2, stk. 6, andet led, i forordning (EØF) nr. 1765/92, fastsatte sanktion ikke bringes i anvendelse;

forordning (EØF) nr. 1765/92 bør derfor ændres;

i Østrig blev der inden tiltrædelsen dyrket hård hvede på forholdsvis små arealer; denne produktion er vel etableret i bestemte områder og udgør en vigtig del af den samlede kornproduktion i de pågældende områder; produktionen bør derfor opretholdes gennem betaling af et tilskud -

UDSTEDT FØLGENDE FORORDNING:

Artikel 1

I forordning (EØF) nr. 1765/92 foretages følgende ændringer:

1) Artikel 2, stk. 6, affattes således:

»6. Hvis der er tale om et regionalt basisareal, og når summen af de individuelle arealer, for hvilke der ansøges om støtte i henhold til støtteordningen for producenter af visse markafgrøder, herunder udtagning efter denne ordning, arealer, der medregnes til udtagningen i henhold til artikel 7, stk. 2, samt udtagning i henhold til Rådets forordning (EØF) nr. 2328/91 af 15. juli 1991 om forbedring af landbrugsstrukturernes effektivitet (*), overstiger det regionale basisareal, anvendes følgende foranstaltning i den pågældende region:

- inden for samme produktionsår nedsættes det støtteberettigede areal pr. producent proportionalt for de forskellige former for støtte i henhold til dette afsnit

- i det følgende produktionsår skal producenten under den almindelige ordning uden godtgørelse foretage ekstraordinær udtagning. Ekstraordinær udtagning skal procentvis svare til den procentdel, hvormed det regionale basisareal er overskredet, der bestemmes ved at fratrække 85 % af de arealer, som er udtaget i forbindelse med den frivillige udtagning i henhold til artikel 7, stk. 6. Dette gælder ud over udtagningskravene i artikel 7.

I tilfælde af usædvanlige klimatiske forhold, der har påvirket produktionen i det produktionsår, hvor der er konstateret en overskridelse, således, at de har fået gennemsnitsudbytterne til at falde til væsentligt under det normale og dermed forårsaget den pågældende overskridelse, kan Kommissionen efter proceduren i artikel 23 i forordning (EØF) nr. 1766/92, helt eller delvis undtage de berørte områder for ekstraordinær jordudtagning.

Medfører overskridelsen af det regionale basisareal, at der for 1996 skal foretages en ekstraordinær jordudtagning på under 1 %, finder denne ikke sted.

Arealer, der er omfattet af en ekstraordinær udtagning i henhold til andet led i foregående afsnit, tages ikke i betragtning ved anvendelsen af dette stykke.

(*) EFT nr. L 218 af 6. 8. 1991, s. 1. Forordningen er senest ændret ved forordning (EF) nr. 2843/94 (EFT nr. L 302 af 25. 11. 1994, s. 1).«.

2) I artikel 4, stk. 5, indsættes følgende afsnit:

»Støtten i første afsnit ydes i Østrig for højst 5 000 ha i de områder, hvor denne produktion er vel etableret.«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Artikel 1, stk. 1, litra a), anvendes for så vidt angår den fratrækning for frivillig udtagning, som skal ske ved den procentvise beregning af den ekstraordinære udtagning, der skal foretages på grundlag af de godtgørelsesansøgninger, som indgives fra produktionsåret 1996/1997. Hvis en medlemsstat forelægger detaljerede oplysninger om de områder, som er udtaget ved frivillig jordudtagning med henblik på høsten 1995, bemyndiger Kommissionen den pågældende medlemsstat til at anvende bestemmelsen et år tidligere.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 1995.

På Rådets vegne

L. ATIENZA SERNA

Formand

(1) EFT nr. C 308 af 20. 11. 1995.

(2) EFT nr. L 181 af 1. 7. 1992, s. 12. Forordningen er senest ændret ved forordning (EF) nr. 1460/95 (EFT nr. L 144 af 28. 6. 1995, s. 1).